Rugby: Stormers byt ook in die stof | Maroela Media
Die Stormers en Munster sê mekaar die stryd aan. (Foto: Stormers/Facebook)
Vir die eerste 40 minute van die Stormers se wedstryd teen die gevaarmanne van Munster het dit gelyk of die naweek se gety van Suid-Afrikaanse nederlae in die Verenigde Rugbykampioenskap gaan draai. Naas die Springbokke was hulle vir een helfte die naweek se beste advertensie vir Suid-Afrikaanse rugby.
Die manne van Kaapstad het beïndruk met hulle spoed, hanteerwerk en die aansluiting tussen die voor- en agterspelers. Kaptein Salmaan Moerat het van voor af gelei en Evan Roos het weer uitgeblink. Die interspel tussen Manie Libbok en Warrick Gelant het 'n glimlag op rugby-liefhebbers se gesigte geplaas en ná nege minute in die eerste helfte het Libbok die Stormers se eerste drie gaan druk.
Tien minute later het Ruan Nel deur Munster se verdediging gebreek, die bal netjies na Leolin Zas aangegee en hy het soos 'n blits teen die kantlyn af genael om die tweede drie te gaan druk. Libbok het die drie verdoel om die Stormers met 12-0 voor te laat loop. Gelant het boonop 'n strafskop deur die pale gejaag en die tuisskare was stil gespeel met die telling op 15-0 in die besoekers se guns.
En toe breek die damwal.
In die doodsnikke van die eerste helfte het Jack O'Donoghue oorgeval vir die Ierse span se eerste drie. Juey Carbery het die drie verdoel om die rustydtelling 15-7 te maak.
Vroeg in die tweede helfte het Moerat 'n geel kaart gekry vir gevaarlike spel by 'n lynstaan. Daardie tien minute met 14 spelers op die veld het die Stormers duur te staan gekom.
Eers het voormalige Stormers-slot Jean Kleyn vir die tuisspan gaan druk en daarna het haker Niall Scannell ook oorgeduik. Munster was vir die eerste keer in die wedstryd voor met die telling op 19-15.
In 'n verrassende skuif is Libbok deur Tim Swiel vervang, maar in die tweede helfte was daar net een span op die veld.
O'Donoghue het oorgeduik vir sy tweede drie en Springbokslot RG Snyman het Munster se vyfde drie gaan druk om die gaping nog groter te maak. Tim Swiel het die Stormers se enigste punte in die tweede helfte met 'n strafskop pale toe aangeteken.
Ben Healy het sout in die Stormers se wonde gevryf met 'n 55 m-strafskop wat hy in die doodsnikke tussen die pale deur gejaag het. Die eindtelling was 34-18.
Dit het nog 'n teleurstellende naweek vir die Suid-Afrikaanse spanne in die toernooi afgesluit. Hulle kon nog net een van die agt wedstryde wen.
Volgende Vrydag speel die Sharks teeen die Ospreys, die Bulls pak die Cardiff Blues, die Stormers speel teen Edinburgh en die Lions pak Glasgow Warriors.
Drieë: Jack O'Donoghue (2), Jean Kleyn, Nial Scannell, RG Snyman
Doelskoppe: Juey Carbery (2), Ben Healy
Drieë: Sergeal Petersen, Leolin Zas
Doelskoppe: Manie Libbok
Strafskoppe: Warrick Gelant, Tim Swiel
Rugby: Bokke is weer wêreld se nommer 1
Sharks leer les in Glasgow
Nog n melkkoei vir hierdie kompetisie.
Dit is die nagevolge van spanne wat saamgestel word om polities druk te absorbeer en die grap is soos die kwotas aangepas word gaan dit net slegter gaan maar daar word geen vereistes aan die sokker span gemaak nie en met hulle gaan dit nog slegter.
Daai spanne hardloop met die bal skop nie onnidigge besit wegsoos sa spanne nie
Stormers het goed gespeel. Beste vertoning sover van 'n SA span op toer. Munster is 'n sterk span.
IN hierdie wedstryd was die skeidsregter se beslissings mi nie konsekwent nie.Moerat is gestraf vir gevaarlike spel in die lynstaan met 'n geelkaart maar 'n soortgelyke oortreding van die ander span is nie gestraf nie en het die skeidsregter Moerat se beswaar in die verband van die hand gewys.